Elevii din clasa a VI-a susțin marți prima probă de la Evaluarea Națională 2024, la Limbă și comunicare. Timpul de rezolvare al subiectelor este de o oră.
- HotNews.ro va publica - imediat ce acestea vor fi disponibile - subiectele primite de elevi.
Evaluarea Națională pentru clasa a VI-a va continua și miercuri, cu proba la Matematică și științe ale naturii.
„Probele au o structură şi caracteristici de evaluare similare celor administrate în anii anteriori. Testele sunt elaborate de Centrul Naţional Pentru Politici şi Evaluare în Educaţie (CNPEE), au un format asemănător evaluărilor internaţionale şi implică un nivel mediu de dificultate", se arată într-un comunicat al Ministerului Educației.
Testele sunt evaluate în cadrul unităţilor de învăţământ de către comisiile de evaluare constituite la nivelul acestora, în termen de cel mult şapte zile de la data susţinerii ultimului test.
În perioada 13-17 mai, elevii claselor a II-a au susținut Evaluarea Națională 2024. Și elevii claselor a IV-a au dat Evaluarea Națională, în perioada 21-24 mai.